**עודד הלפרין** (נכתב גם **הלפרן**; נולד ב-14 בינואר 1989) הוא ראש המועצה המקומית כפר תבור משנת 2018.

ביוגרפיה
--------

הלפרין נולד בכפר תבור. הוא בנם של זוג רופאים. אביו הוא ערן הלפרן,שהיה מנהל המרכז הרפואי רבין ויו"ר איגוד בתי החולים בישראל. עודד הלפרין התחנך בבית הספר היסודי ע"ש יצחק רבין בכפר תבור, ולאחר מכן בבית הספר החקלאי כדורי. את שירותו בצה"ל עשה ביחידת דובדבן כלוחם וכמפקד.

להלפרין תואר ראשון במנהל עסקים, עם התמחות במימון מהמרכז הבינתחומי הרצליה, תואר אותו סיים בהצטיינות יתרה, ותואר שני במדיניות ציבורית מאוניברסיטת תל אביב.

בין השנים 2015–2017 עבד כמנהל קהילה ביישוב הקהילתי עדי. בשנים 2017–2018 כיהן כמנכ"ל עמותת הבוגרים של יחידת דובדבן.

### פעילות פוליטית

בשנת 2013 הקים הלפרין את סיעת "צעירי מסחה" אשר התמודדה בבחירות המקומיות למליאת המועצה המקומית כפר תבור וזכתה ב-30% מסך הקולות ובשלושה מושבים במליאת המועצה. בין השנים 2013–2018 כיהן כיו"ר הנהלת מתנ"ס כפר תבור וכסגן וממלא-מקום ראש המועצה יוסי דולה.

לאחר שהודיע דולה על פרישתו מהחיים הפוליטיים, הכריז הלפרין כי יתמודד על ראשות המועצה. בבחירות המוניציפליות שנערכו באוקטובר 2018, זכה הלפרין ב-48% מקולות הבוחרים ונבחר לראשות המועצה המקומית כפר תבור כשהוא גובר על 3 מועמדים אחרים. רשימתו "עתיד מסחה" זכתה ב-4 מ-9 המנדטים במליאת המועצה. בעת בחירתו היה צעיר ראשי הרשויות המקומיות בישראל.

בבחירות המקומיות שנערכו ב-27.02.2024 התמודד הלפרין כמועמד יחיד לראשות המועצה וזכה בתמיכה של 87% מקולות הבוחרים, תוצאה זו הינה הגבוהה ביותר שהשיג ראש מועצה מאז הוקמה המועצה המקומית כפר תבור. סיעתו ״ממשיכים ביחד״ זכתה ל-6 מ-9 מושבים במליאת המועצה.

במקביל לתפקידו כראש המועצה המקומית כפר תבור מכהן הלפרין כחבר מליאה בוועדה המרחבית לתכנון ובנייה גליל מזרחי, חבר בדירקטוריון החברה למשק וכלכלה סוכנות לביטוח (1992) בע"מ וכיושב ראש עמותת המרכז הקהילתי כפר תבור.

ב-11 בנובמבר 2021 הצטרף הלפרין באופן רשמי למפלגת יש עתיד בראשות יאיר לפיד.

הלפרין הוא תושב כפר תבור, נשוי ואב לשתי בנות.

כראש מועצה
----------

במהלך תקופת כהונתו כראש המועצה המקומית זכתה המועצה בפרס 5 כוכבי יופי בכל שנה, נבנה בית כנסת שלישי במושבה, נפתח בית ספר "שקד" לחינוך מיוחד, בוצעה כניסה נוספת למושבה מכיוון כביש 65, נחנכו 2 גני ילדים חדשים, מועדון לגיל השלישי והחלה הקמתה של שכונת "נאות תבור" לאנשי קבע בשיתוף מנהלת המגורים של צה"ל.

בנוסף לכך החלו העבודות לביצוע "עוקף כפר תבור" אשר יסיט את תוואי כביש 65 אל מחוץ למושבה.

בשנת 2019 התקיים בכפר תבור לראשונה פסטיבל השקד אשר מתקיים מאז באופן רציף בכל שנה ומושך אלפים רבים של מבקרים מכל רחבי הארץ.

קישורים חיצוניים
----------------

* אתר למנויים בלבד גילי מלניצקי, "הפער בין תל אביב שבה מרוויחים 40 אלף שקל בחודש לצפון שבו מגרדים 8,000 שקל — מטריד", באתר TheMarker‏, 27 באוגוסט 2021

הערות שוליים
------------

1. 1 2 3  סרטונים אורלי אלקלעי, "הוא כמו הבן של כולם": ראש המועצה הצעיר ביותר, באתר כאן – תאגיד השידור הישראלי, 1 בנובמבר 2018
2. ↑  יוסי וקנין, יוסי דולה פורש: "לא צריך להתנחל בתפקיד הזה", באתר mynet‏ העמק, 10 בדצמבר 2017
3. ↑  יוסי וקנין ורוני שחר, היורש של יוסי דולה? עודד הלפרין מתמודד על ראשות מועצת כפר תבור, באתר mynet‏ העמק, 9 בפברואר 2018
4. ↑  בחירות 2018, באתר www.kefar-tavor.muni.il
5. ↑  כרמלה קופר, ביקושים לצפון: מינהלת המגורים של צה"ל יוצאת לשיווק בכפר תבור, באתר מגדילים התחדשות עירונית, ‏2021-06-22
6. ↑  למרות המצב הביטחוני: שדרוג מקטע גולני-דברת בכביש 65 יוצא לדרך, באתר mynetafula, ‏2023-11-27
7. ↑  אורלי גנוסר, ‏המופע המשוגע של השקדיות מסביב לכפר תבור, באתר גלובס, 5 במרץ 2022